'Veliki mrak' kao potres u Kongresu (16/8/03) - 2003-08-16
Upravo na najvišoj zakonodavnoj razini svojedobno je zapelo rješavanje obnove zastarjele elektro-infrastrukture
U jutrošnjim izdanjima najvećih američkih dnevnih listova glavna tema je nestanak struje na sjeveroistoku Amerike i u Kanadi. "Washington Post", međutim, gleda na drugi aspekt 'velikog mraka' i to pod naslovom "Incident osvijetlio zamrlo obnavljanje elektroenergetske infrastrukture". Kako piše washingtonski dnevnik, masovni nestanak struje u Kongresu se osjetio poput potresa, jer je upravo na najvišoj zakonodavnoj razini zapelo rješavanje obnove infrastrukture zbog dubokih regionalnih podijeljenosti i razlika. Članovi Kongresa, bez obzira što su na ljetnom odmoru, odmah su se oglasili obećanjima da će se kao prva stvar u rujnu ubrzati usvajanje odgovarajućih zakonskih mjera o obnovi zastarjele infrastrukture. Za sada, međutim, ostaje činjenica da Zastupnički dom i Senat imaju potpuno različite poglede na zakonske mjere o energetici, koje se očituju i u trenutnim zakonskim nacrtima, poniklima iz jednog odnosno drugog doma Kongresa. Dakle, zaključuje "Post", ni veliki mrak neće biti dovoljan poticaj da zakonodavni postupak prođe složno i brzo. Iz "Los Angeles Timesa" ponovno malo o kalifornijskom opozivu, odnosno izboru guvernera. Glavno pitanje za najveći list na Zapadu Sjedinjenih Država: što bi uopće moglo biti zajedničko kandidatu Arnoldu Schwarzeneggeru i njegovom ekonomsko-financijskom savjetniku u kampanji, Warrenu Buffetu? Potonji je, naime, već jasno rekao što smatra jednom od najvećih boljki i nelogičnosti kalifornijskog državnog prihoda - gdje su porezi na nekretnine, koji bi, makar nominalno, odražavali realnost? Gospodin Buffet za primjer uzima svoj dom u Omahi i svoju kuću za odmor u Kaliforniji. Kuća u Omahi vrijedi oko petsto tisuća dolara, a na nju godišnje plaća porez državi Nebraski od 14 tisuća dolara. Kuća u Kaliforniji vrijedi 4 milijuna dolara, ali na nju plaća tek nešto više od dvije tisuće dolara poreza. Kako kaže najugledniji američki financijer, 'to uopće nema smisla ... država ne uzima novac koji realno postoji, nego, radije računa na prihode iz poslovnog sektora, koji može uvijek nestati poput mjehura sapunice, što se i dogodilo s internetskim kompanijama.' Kako konstatira losanđeleski list, ovakve riječi teško će se poklopiti s platformom Arnolda Schwarzeneggera, pod uvjetom, naravno, da je on uopće i iznese, jer do sada o tome se nije moglo čuti ni riječi.